Nana10

שמאל|ממוזער|270px| סמליל של אתר האינטרנט - שימוש בין 2007 ל-17 ביולי 2008
שמאל|ממוזער|270px|סמליל של אתר האינטרנט - שימש בין יולי 2008 ל-14 בספטמבר 2014
270px|שמאל|ממוזער|סמליל של אתר האינטרנט - היה בשימוש בין ספטמבר 2014 לספטמבר 2017
270px|שמאל|ממוזער|הסמליל האחרון ששימש את "Nana10" והופיע בו בין 1 בנובמבר 2017 ל-11 בדצמבר אותה שנה – בין מעבר ערוץ 10 לשידור באפיק 14 להשקת אתר "TV.10"
nana10 ("נַעְנַע 10"), לשעבר "נַעְנַע", היה אתר חדשות ישראלי, מהפורטלים הגדולים בישראל. האתר, אשר היה בבעלות ערוץ עשר, הכיל שירותי פורומים, חדשות, מדורי תרבות, מגזין אינטרנט ועוד. הוא היה פעיל עד דצמבר 2017, אז הוחלט על סגירת הפורטל והחלפתו באתר חדש לערוץ 10, הפועל מהדומיין "tv.10". לאחר המיזוג של ערוץ עשר עם רשת בערוץ 13, בינואר 2019, האתר משמש את "חדשות 13" וכתובתו היא "13news.co.il". לאחר התחדשותו של אתר "חדשות 13", הכתובת של נענע 10 מפנה לאתר ערוץ 13, 13tv.co.il, לשעבר reshet.tv.

היסטוריה
האתר הוקם בשנת 1999 כמחלקת התוכן של ספקית האינטרנט "נטוויז'ן". משרדיו הראשונים שכנו בתוך משרדי נטוויז'ן בחיפה. השם "נענע" נבחר לאתר מתוך תקווה להפוך את כתובת האינטרנט שלו (nana.co.il) לזכירה וקלה להקלדה. מנכ"ל החברה הראשון היה זאב אלון. עורכו הראשון של האתר היה העיתונאי גדי שמשון. זמן קצר לאחר הקמת האתר תבעה חברת התקליטים "נענע דיסק" ומנהלה את ניצן זעירא את האתר בדרישה לקבל את כתובת האינטרנט שלו, בטענה לבלעדיות על השם המסחרי "נענע" מאחר שפעלה מאז 1988 בשם זה. "נענע דיסק" הפסידה בתביעה.

במקור תוכנן הפורטל להיות רב-לשוני, כך שיתאים לאוכלוסיות שונות המתגוררות בישראל. כך, כשעלה לאוויר, ניתן היה להגיע לדף פתיחה בעברית, ערבית, אנגלית ורוסית. באותה עת פעלה מחלקה בנטוויז'ן, אשר בה תורגם אינדקס האתרים של הפורטל לשלוש השפות הנוספות, יחד עם כמות מצומצמת של תכנים. בשלב כלשהו נזנחה השפה האנגלית והפורטל נותר תלת-לשוני, עד שרעיון הרב-לשוניות נגוז לטובת ריבוי תכנים בעברית בלבד.

במהלך שנת 2000 החל הפורטל לעסוק גם במסחר אלקטרוני, כולל מכירת חבילות תיירות ונופש, שירות הזמנת חדרי מלון בישראל, מכירת תקליטורים בשיתוף חברת התקליטים NMC, מכירת ספרים בשיתוף הוצאת מודן והקימה חנות מקוונת למוצרי חשמל. למרות זאת עיקר הכנסותיו במשך השנים היו מפרסום.

בדצמבר 2003 רונן שמיר מונה לעורך הראשי.

ביוני 2007 שונה שם האתר ל"נענע 10", כחלק מעסקה בה רכש ערוץ 10 מחברת נטוויז'ן את 50% מאתר "נענע" לפי שווי של כ-22.5 מיליון דולר. בעקבות עסקת הרכישה, התחלפה לחלוטין שדרת ההנהלה של האתר, ושולבו תכנים רבים השייכים לערוץ 10, הן בדמות כתבות וידאו של חדשות ערוץ 10 ששולבו בערוץ האקטואליה, והן בדמות אתרים לתוכניות טלוויזיה של הערוץ, כדוגמת האתר של תוכנית המציאות "הישרדות 10". בעת השינוי, לאור הקשר עם ערוץ 10, שימש זאב חספר כמנכ"ל האתר והעורך הראשי שלו. משזה עבר לתפקיד בערוץ 10 בדצמבר 2008, נבחר גיא אליאב להחליפו בניהול האתר.

ב-18 ביולי 2008 עבר האתר שינוי עיצובי ומבני גורף שעליו הופקד המעצב הבריטי נוויל ברודי. האתר שינה את מבנה הניווט הקלאסי לחלוקה על פי נושאים (תוכן, כיף, אנשים, קניות, ערוץ 10), עבר לרקע אפור ולכותרות בצבעים זרחניים, החליף לוגו, והוסיף רכיב וידג'ט מודולרי שנקרא "nana-me". ההשקה הייתה רצופת כשלים; העיצוב החדש זכה לביקורות רבות בקרב מעצבים גרפיים ונדחה על ידי הגולשים; רבים מהם נטשו את הפורומים בזעם ועברו למערכת הפורומים של אתר האינטרנט "אג'נדה"; מספר הכניסות לאתר ירד משמעותית ובמהלך 2009 רוכך העיצוב כמה פעמים לשם פתרון ליקויים שהתגלו בממשק החדש, עד ששנה לאחר מכן הוחלף לחלוטין בעיצוב "סולידי יותר" על רקע לבן.

בתחילת אוקטובר 2012 מכרה נטוויז'ן את חלקה באתר לחברת התקשורת JCS, תמורת כ-10 מיליון שקלים. JCS, שהייתה בבעלותו של איש העסקים רון לאודר, אחזה ב-50% מהשליטה באתר כשבמחצית השנייה אוחז ערוץ 10, אשר לאודר מחזיק גם בחלק ממניותיו. במאי 2014 רכש ערוץ 10 את כל מניותיה של JCS באתר נענע10, והאתר עבר לבעלותו המלאה. בספטמבר 2014 הוחלף סמליל האתר כחלק מהטמעת פעילות האתר בתוך ערוץ 10. שלוש שנים אחר כך, לקראת מעבר שידורי ערוץ 10 לאפיק 14, הוחלף סמליל הערוץ לכזה בו מופיעה המילה "עשר" במקום המספר. אז, הוחלף גם סמליל אתר האינטרנט לזהה לזה המשמש את הערוץ, ללא כל אזכור למילה "נענע", אף לא בצורה באנגלית ששימשה במשך שנים רבות עד אז.

 סגירת האתר 
באוקטובר 2015 הודיע ערוץ 10 על ריכוז כל הפעילות הדיגיטלית שלו תחת המותג ערוץ 10 והפסקת השימוש במותג "נענע 10". ב-11 בדצמבר 2017 נסגר האתר, כחלק ממעבר ערוץ 10 לשרתים חדשים ולדומיין "www.10.tv". באותו יום, החלה כתובת אתר נענע10 להעביר את הגולשים, באופן אוטומטי, לכתובת האתר החדש, בעוד שגרסת האתר "נענע10" לטלפונים סלולריים המשיכה עוד לפעול לזמן מה. כחלק ממעבר האתר, נסגרו רוב שירותי "נענע10" מלבד אלה הקשורים לערוץ ופורטל "הורים וילדים". אלפי הדפים וקטעי הווידאו שפורסמו ב"נענע" הועברו לאתר ערוץ עשר החדש.

"ישרא-בלוג", השייך לערוץ 10, היה מיועד להיסגר ב-31 בדצמבר, אך נותר עדיין פעיל, זאת לאחר דיווחים שערוץ 10 הסכים ליצור מגעים עם קבוצת בלוגרים מהאתר, ולהעביר לידיהם את שרתי ישרא-בלוג.

 שירותים שפעלו במסגרת האתר 
חדשות – ידיעות חדשותיות ומאמרים על ידי כתבי חדשות 10 וכתבי האתר
שידורי ערוץ 10 – שידורים חיים ושירות VOD
ישרא-בלוג – קהילת בלוגרים שנרכשה ב-2006
מערכת פורומים
אינדקס אתרים, שכלל את השירות "נענע אקספרס", שאפשר לגולש להגיע באופן ישיר לאתר המבוקש.
nana10 משחקים – משחקי פלאש מקוונים
Gamer (גיימר) – מדור משחקי מחשב הכולל כתבות, פורומים ומאמרים הפונה אל קהילת הגיימרים
ערוצי תוכן: נענע10 סלבס, נענע10 תרבות ובידור, nana10 online, נענע10 אוכל, פורטל לימודים.
nanaShops – אתר מסחר אלקטרוני שהוקם בנובמבר 2005 על בסיס אתר "נטאקשן" שהפעילה חברת נטוויז'ן קודם. בשנים 2008–2011 נוהל בפועל על ידי אתר "וואלה שופס". האתר נסגר בשנת 2012
nanaMail – שירות דואר אלקטרוני (חשבון מיקרוסופט המשתמש בשירות "outlook.com") שהושק ב-2005. נסגר באוגוסט 2014.
פלאנט נענע – שירות אחסון ובניית אתרים. המשתמש היה יכול לבנות אתר בעזרת ממשק, גם ללא ידע קודם בבניית אתרים, או לחלופין להעלות אתר מוכן לשרת (בנפח אחסון של עד 5 מגה בייט).

קישורים חיצוניים
  (ארכיון האינטרנט)



 הערות שוליים 

קטגוריה:פורטלים ישראליים
קטגוריה:אתרי חדשות ישראליים
קטגוריה:אתרי אינטרנט ישראלים שהושקו ב-1999
קטגוריה:אתרי אינטרנט ישראליים שנסגרו